*2. számú előterjesztés*

a Bátaszék és Környéke Önkormányzatainak Egészségügyi, Szociális és Gyermekjóléti Intézmény-fenntartó Társulás Társulási Tanácsának

*az Egészségügyi, Szociális és Gyermekjóléti Intézmény-fenntartó Társulás 2021. évi költségvetésének elfogadása*

|  |
| --- |
| **Előterjesztő:** dr. Bozsolik Róbert TT elnök  Borosné Simon Zsuzsanna intézményvezető  **Készítette:** Nagyné Gyura Györgyi pénzügyi irodavezető  Bucherné Berg Tímea pénzügyi előadó  **Törvényességi ellenőrzést végezte:** Kondriczné dr. Varga Erzsébet jegyző  **Véleményezte:** valamennyi település képviselő- testülete |

***Tisztelt Társulási Tanács!***

Bátaszék és Környéke Egészségügyi, Szociális és Gyermekjóléti Intézmény–fenntartó Társulást az érintett önkormányzatok a 2013. június 25-én megtartott együttes ülésükön hozták létre. Miután az új önkormányzati törvény értelmében csak jogi személyiségű társulások jöhettek létre, gazdálkodásukra a költségvetési szervekre előírt jogszabályok vonatkoznak, azaz éves költségvetéssel kell rendelkezniük.

Az elfogadott megállapodás IV. fejezet 4/c.) pontja értelmében a Társulási Tanács kizárólagos hatáskörébe tartozik a társulás éves költségvetésének, és a zárszámadásának elfogadása, de véleményezésre meg kellett küldeni a társulásban résztvevő valamennyi önkormányzatok képviselő-testületének.

A Kormány által a 27/2021. (I. 29.) Korm. rendelettel kihirdetett veszélyhelyzetre tekintettel a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerint veszélyhelyzetben a települési önkormányzat képviselő- testületének feladat- és hatáskörét a polgármester gyakorolja. A Belügyminisztérium és a Miniszterelnökség közös álláspontot tartalmazó tájékoztatója szerint analógiát alkalmazva **a társulási tanács hatáskörébe tartozó döntéseket a társulási tanács elnöke hozhatja meg.**

Az **államháztartásról szóló 2011. évi CXCV. törvény** (a továbbiakban: Áht.) **26. § (1) bekezdése értelmében a társulások költségvetésének elkészítésénél az Áht. 23- 25. §-ának helyi önkormányzatokra vonatkozóan megállapított** **rendelkezéseit kell alkalmazni,** azzal, hogy;

a) költségvetési rendeleten költségvetési határozatot kell érteni,

b) a képviselő-testület hatáskörét a társulási tanács gyakorolja,

c) a polgármester részére meghatározott feladatokat a társulási tanács elnöke látja el,

d) a jegyző részére meghatározott feladatokat a társulási tanács munkaszervezeti feladatait ellátó költségvetési szerv vezetője látja el.

Az Áht. 23. § (2) – (3) bekezdése határozza meg, hogy a helyi önkormányzat költségvetésének milyen előirányzatokat kell kötelezően tartalmaznia.

A társulás 2021. évi költségvetése a fenti rendelkezésekre tekintettel került elkészítésre.

***RÉSZLETES INDOKOLÁS***

**A költségvetési határozatban szereplő bevételi jogcímek részletezése:**

A 2021. évi költségvetési bevételek tervezett előirányzata 226 082 ezer Ft, amely 2,8 %-kal haladja meg az előző évi várható teljesítési számot.

**A Társulás bevételi forrása 2 nagy fejezetből áll össze:**

A Költségvetési bevételekből és a Finanszírozási bevételekből.

**A Költségvetési bevételek** tovább bontva az alábbi tételekből állnak össze:

* *Működési célú támogatás államháztartáson belülről:*  2 forrásból származik:
* Az egyik jelentős forrás az önkormányzatok működési támogatása, melyet Bátaszék Város Önkormányzata igényel le a tárgyévet megelőző év végén. A 2021. évi feladat alapú finanszírozás alapján a feladat változásokat is figyelembe véve 54 523 e Ft állami támogatással terveztünk. Ez a 2020. évi kiinduló adathoz képest 5 490 e Ft növekedést jelent, mely elsősorban a házi segítségnyújtás létszámának növekedéséből és a normatíva emelkedéséből adódik. A kötelezően ellátandó feladatok állami támogatása így sem fedezi a tervezett kiadásokat. A feladatoknál saját erőt is kell az önkormányzatnak biztosítani a kiadások fedezetére. A települési összesítőben, valamint a határozattervezet 4. sz. tájékoztató mellékletben részletesen bemutatásra kerül.
* A másik forrás, a már említett – a feladatellátásban részesülő – önkormányzati hozzájárulások. Mivel az állami normatíva nem elégséges a feladatok ellátásának finanszírozására, még a legtakarékosabb gazdálkodás mellett sem, ezért a társulásban résztvevő önkormányzatok a rájuk eső támogatást saját költségvetésükből biztosítják feladatarányosan. (Részletesen a 10-14 mellékletek tartalmazzák.) A 4 sz. tájékoztató mellékletből kitűnik, hogy a 2020. évi hozzájárulás alacsonyabb összegű volt (82 541 e Ft), mint a 2021. évi (84 839 e Ft), ugyan az állami támogatás összege magasabb, viszont módosító tényezőként hat a kiadásoknál kirészletezésre kerülő szociális étkezés vásárolt élelmezés költéségének összege.
* *Felhalmozási célú támogatások államháztartáson belülről:* A költségvetés készítése során első körben csak azok a felhalmozási jellegű kiadok kerültek betervezésre, melyek elmaradása veszélyeztetné a működést. Fel kellett állítanunk egy tartalék listát, melynek az elbírálására az önkormányzatok részére nyújtott helyi iparűzési adó kompenzálása után lesz lehetőség és várhatóan akkor kerül a költségvetés módosításra ezekkel a tételekkel. Így az eredeti költségvetésbe csak Bátaszék Város Önkormányzatának finanszírozása keretében kerül be 2 244 e Ft, mely mint felhalmozási célú támogatás érkezik államháztartáson belülről.

*Működési bevételek:* között került megtervezésre az ingatlanok bérbeadásából származó bevétel, valamint az ellátási díjak keretében a házi segítségnyújtás térítési díja, valamint a szociális étkezés bevétele, valamint ezek áfa vonzatai. Az érvényben lévő 603/2020. (XII.18) Kormányrendelet értelmében a 2020. évihez képest emelés nem történt. A Kormányrendelet előírja, hogy 2021. január 1 és 2021. december 31 közötti időszakban a helyi önkormányzatoknak, az általuk fenntartott költségvetési szerveknek, valamint a helyi önkormányzat többségi részesedésével működő gazdasági társaságoknak az általuk nyújtott szolgáltatásokért díjat emelni nem lehet.

2021. évben 44 814 e Ft OEP támogatás várható az orvosi ügyelet és védőnői szolgálat finanszírozására. Saját bevételeink összege 30 222 e Ft lesz és a társult önkormányzatoktól 27 000 e Ft hozzájárulás érkezik.

**A Finanszírozási bevételek** között tartjuk nyilván az előző évi pénzmaradványt, melynek összege 11 684 e Ft, ebből 9 265 e Ft a Társulásnál céltartalékba kerül a 2020. évi Társulási feladatok elszámolásának fedezetéül, valamint a 2 419 e Ft-ot pedig már tartalmazza az ESZGY költségvetési felosztása.

**KIADÁSOK:**

**A költségvetési határozatban szereplő kiadások jogcímenkénti részletezése:**

A 2021. évi költségvetési kiadások tervezett előirányzata 226 082 ezer Ft, amely 2,8 %-kal haladja meg az előző évi várható teljesítési irányszámot.

2021. február 1-től változik a minimálbér és a garantált bérminimum. A minimálbér a korábbi bruttó 161.000 Ft-ról 167.400 Ft-ra nő, a garantált bérminimum pedig a tavalyi bruttó 210.600 Ft helyett 219.000 Ft lesz.

**A költségvetési határozatban szereplő kiadási jogcímek részletezése:**

*Személyi juttatások:* **95 520 e Ft**

A Gondozási Központ munkatársai a közalkalmazotti törvény alapján kerülnek alkalmazásra. A közalkalmazotti bértábla fizetési fokozatai és osztályai szerinti alapilletmény besorolás a minimálbér és garantált bérminimum összegeivel azonosak még 20-30 éves munkaviszony elérése esetén is. Központi intézkedés alapján ezért az itt dolgozó munkatársak többsége kiegészítésként ágazati pótlékban is részesül, de még így is jelentősen alacsonyabb a bérük a versenyszférához képest. Személyi juttatások között itt került betervezésre a 26 fő közalkalmazott rendszeres bére, a közlekedési költségtérítés, a bankszámlavezetési díjak, valamint az időszaki megbízási díjak. Jubileumi jutalomban 1 fő részesül 2021-ben, melynek összege 524 e Ft.

A társulás az általa fenntartott intézményeknél foglalkoztatott közalkalmazottak részére 2021. év során cafetéria - juttatást nem tud biztosítani. A társulás 2021. évre jutalomalapot nem hoz létre a költségvetésében.

*Munkaadókat terhelő járulékok és szociális hozzájárulási adó:* 14 065 e Ft.

A járulékok személyi juttatások vonzataként, a törvényi előírásoknak megfelelően kerültek betervezésre. A 2020. évi összegtől 2,5 millió forinttal kevesebb, mivel 2020. július 1-től 17,5 %-ról 15,5 %-ra csökkent a szociális hozzájárulási adó.

*Dologi kiadások:* **98 017 e Ft**

Az intézmények működéséhez kapcsolódó **dologi kiadásokat** részletesen terveztük figyelembe véve a változásokat és az előző évi szigorú gazdálkodással elért teljesítési adatokat. Az előző évhez viszonyítva **15 467 e Ft dologi kiadás növekedéssel** számolunk, mely a vásárolt élelmezés összegének növekményéből adódik a magasabb étkezői létszám miatt, nőtt az ételkiszállítás összege, a hétvégi orvosi ügyeletet csak külsős ellátás bevonásával tudjuk megoldani, továbbá a koronavírus járvány miatt magasabb lett a hétvégi orvosi kiszállások száma, ezzel együtt nőtt a km teljesítmény is.

A Társulás dologi kiadásai között 120 e Ft szerepel, mely a bankszámlavezetési költségeket fedezi.

*Egyéb működési célú kiadások:*

A társulás által a KÖH munkaszervezet működtetésére átadott 4 552 e Ft szerepel, amely az előző évi összegnél 168 e Ft-tal több.

*Beruházások:*

2021. évre beruházás tervezéskor csak a legszükségesebb kiadások kerültek betervezésre, mivel további pénzügyi finanszírozásra az első félévben nincs lehetőség. Elkészítettünk egy részletes táblázatot, mely tartalmazza a várható nagyobb értékű eszközbeszerzéseket és előirányzat módosítás keretében kerülnek betervezésre, amint a finanszírozási oldal is biztosított lesz. A tervezésből hiányzó beruházási tételek az első félévi működést nem veszélyeztetik. Első körben csak Bátaszék Város Önkormányzata részéről kerül 2 244 e Ft értékben finanszírozásra a Gondozási Központ területén belül.

*Felújítások:* nem terveztünk 2021-ben.

*Tartalékképzés:*

A céltartalékok között került elkülönítésre 9 265 e Ft, mely a települések közötti elszámolásokból fakadó visszafizetési kötelezettségek teljesítését biztosítja (ez a megmaradt pénzmaradvány).

***A/ BEVÉTELEK 226 082 e Ft***

* *Működési célú támogatások államháztartáson belülről: 181 932 e Ft*
* *Felhalmozási célú támogatások államháztartáson belülről: 2 244 e Ft*
* *Működési bevételek összesen 30 222 e Ft*
* *Finanszírozási bevételek 11 684 e Ft*

***B/ KIADÁSOK 226 082 e Ft***

* *Működési költségvetés kiadásai 214 573 e Ft*
* *Felhalmozási költségvetés kiadásai 2 244 e Ft*
* *Tartalékok 9 265 e Ft*

**H a t á r o z a t i j a v a s l a t**

**Bátaszék és Környéke Önkormányzatainak Egészségügyi, Szociális és Gyermekjóléti Intézmény–fenntartó Társulás 2021. évi költségvetéséről**

Bátaszék és Környéke Egészségügyi, Szociális és Gyermekjóléti Intézmény–fenntartó Társulás Társulási Tanácsa - a Kormány által a 27/2021. (I. 29.) Korm. rendelettel kihirdetett veszélyhelyzetre tekintettel a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti - hatáskörében eljáró Társulási Tanács Elnöke,

*az államháztartásról szóló 2011. évi CXCV. törvény 26. § (1) bekezdése alapján, figyelemmel az államháztartásról szóló törvény végrehajtásáról szóló 368/2011.(XII.31.) Korm. rendelet* előírásaira, *a társulási megállapodás IV. fejezet 4/c.) pontjában* kapott hatáskörében eljárva a Társulás 2021. évi költségvetését az alábbiak szerint fogadja el:

## I. A költségvetési határozat hatálya

1. A költségvetési határozat hatálya a Tanácsra és az általa irányított költségvetési szervre, valamint a munkaszervezetre terjed ki.

## II. A költségvetés bevételei és kiadásai

1. A Társulás 2021. évi költségvetésének

**a) bevételi fő összegét 226 082 ezer Ft-ban,**

**b) kiadási fő összegét 226 082 ezer Ft-ban**

állapítja meg.

1. A költségvetési kiadási egyenleg
   1. működési célú összegét: 223 838 ezer Ft-ban,
   2. felhalmozási célú összegét: 2 244 ezer Ft-ban

állapítja meg. A feladatellátáshoz Bátaszék Város Önkormányzata által lehívott

54 523 ezer Ft állami támogatás kerül átadásra a társulás részére.

1. Megállapítja, hogy az érintett önkormányzatok 2021. évi költségvetésük terhére előreláthatólag az alábbiak szerint járulnak hozzá az intézményi feladatok ellátásához,

a.) Bátaszék város 57 941 e Ft-tal,

A feladatellátáshoz kapott állami támogatás összege Bátaszék Város Önkormányzatától: 54 523 e Ft

b.) Alsónána község 3 790 e Ft-tal,

c.) Alsónyék község 4 372 e Ft-tal,

d.) Báta község 7 872 e Ft-tal,

e.) Mórágy község 2 112 e Ft-tal,

f.) Pörböly község 2 251 e Ft-tal,

g.) Sárpilis község 1 861 e Ft-tal, míg

f.) Várdomb község 4 640 e Ft-tal.

1. A II/ 1. pontban megállapított költségvetési bevételeket és költségvetési kiadásokat az 1.1 melléklet alapján határozza meg.
2. A Társulás által irányított költségvetési szerv költségvetési bevételeit és költségvetési kiadásait előirányzat-csoportok szerinti bontásban a 9. melléklet alapján határozza meg.
3. A 2021. évi költségvetésében olyan fejlesztési célt, amelynek megvalósításához a Magyarország gazdasági stabilitásáról szóló 2011. évi CXCIV. törvény (a továbbiakban: Stabilitási tv.) 3. § (1) bekezdése szerinti adósságot keletkeztető ügylet megkötése válik vagy válhat szükségessé – az adósságot keletkeztető ügyletek várható együttes összegével együtt az 4., 5. és 6 mellékletek szerint hagyja jóvá.
4. A Társulás összevont költségvetési mérlegét közgazdasági tagolásban az 1.1 melléklet szerint hagyja jóvá.
5. A 2021. évi

a) általános tartalék előirányzatát 0 Ft-ban,

b) céltartalék előirányzatát 9 265 ezer Ft-ban

állapítja meg.

1. Az intézmény 2021. évi álláshely keretét a 8/2019. (XII. 19.) határozatában szereplő megosztásban és létszámban, mindösszesen ***24,5 fő álláshelyben*** határozta meg.
2. A működési és felhalmozási célú bevételi és kiadási előirányzatokat mérlegszerűen az 2.1 és 2.2. melléklet tartalmazza.
3. A többéves kihatással járó kötelezettségek (feladatok) előirányzatait éves bontásban és összesítve a 2. tájékoztató melléklet szerint fogadja el azzal, hogy a későbbi évek előirányzatait véglegesen az adott évi költségvetés elfogadásakor állapítja meg.
4. A Társulás 2021. évi előirányzat-felhasználási ütemtervét havi bontásban a 3. tájékoztató melléklet szerint hagyja jóvá, melyet véglegesen az adott költségvetés elfogadásakor állapít meg.

## III. A költségvetés végrehajtásának szabályai

1. A társulási szintű költségvetés végrehajtásáért az elnök, a könyvvezetéssel, beszámolással, adatszolgáltatással, gazdálkodással kapcsolatos feladatok ellátásáért a Bátaszéki Közös Önkormányzati Hivatal pénzügyi irodája a felelős.
2. A Társulás bevételi és kiadási előirányzatai év közben megváltoztathatók.
3. A Társulási Tanács kizárólagos hatáskörébe tartozik a költségvetési határozat módosítása.
4. Az előirányzatok módosítása az államháztartásról szóló 2011. évi CXCV. törvény és a végrehajtásáról szóló 368/2011.(XII.31.) Korm. rendelet előírásainak figyelembevételével történhet.
5. A Társulás költségvetési kiadásai kiemelt előirányzatai közötti átcsoportosításra az államháztartásról szóló törvény végrehajtásáról szóló 368/2011.(XII.31.) Korm. rendelet 43/A. § (1) bekezdése alapján a Társulási Tanács jogosult.

1. Az év közben engedélyezett központi támogatások felhasználásáról, valamint a társulás költségvetési szerve által javasolt előirányzat-átcsoportosítások miatt a költségvetési határozat módosításáról a Társulási Tanács a Bátaszéki Közös Önkormányzati Hivatal pénzügyi irodája által történő előkészítése után, az elnök előterjesztése alapján, szükség szerint dönt.
2. Az önállóan gazdálkodó költségvetési szerv költségvetési határozatban meghatározott bevételi és kiadási előirányzatai felett a költségvetési szerv vezetői előirányzat-felhasználási jogkörrel rendelkeznek.
3. A Bátaszéki Közös Önkormányzati Hivatal pénzügyi irodája az évközi előirányzat-módosításokról, az előirányzat felhasználásáról köteles naprakész nyilvántartást vezetni.
4. Az előirányzatok felhasználása során a kötelezettségvállalás, utalványozás, ellenjegyzés, érvényesítés rendjének szabályzatát kell betartani.
5. A bevételi előirányzatok elmaradása esetén, illetve más kiadási előirányzatok növelésének forrásaként a kiadási előirányzatok a Társulási Tanács döntése alapján csökkenthetők, zárolhatók, törölhetők.
6. A költségvetés végrehajtása során a rendszeres költségelemek vonatkozásában tárgyévi fizetési kötelezettség a jóváhagyott kiadási előirányzatok időarányost nem meghaladóan vállalhatók és fizethetők ki (a saját bevételek teljesülése ütemének figyelembevételével).
7. A működési célú állami támogatás évközi emeléséből származó többletforrásból működési tartalékot kell képezni. A felhalmozási célú állami támogatásból, egyéb céljellegű felhalmozási forrásból származó nem tervezett bevételből a céljának megfelelő felhalmozási kiadási előirányzatot kell képezni.
8. A feladat elmaradásából származó (személyi és dologi) megtakarítások felhasználására csak a Tanács engedélyével kerülhet sor.
9. A Tanács által jóváhagyott kiemelt előirányzatokat a költségvetési szerv köteles betartani.
10. A költségvetési szerv pénzmaradványa (a 2020-ban vállalt kötelezettségek áthúzódó teljesítésével összefüggő kiadások, egyéb céljellegű maradványok kivételével) a beszámolóval együtt történő felülvizsgálatot, illetve a tanácsi jóváhagyást követően használható fel.

16. A Társulás számlavezető bankja az OTP Bank Nyrt

17. Amennyiben év közben hitelfelvétel, kezességvállalás válik szükségessé, azokról és a költségvetés szükséges módosításáról a Társulási Tanács külön dönt.

18. A Társulás a gazdálkodás során az év közben létrejött átmenetileg szabad pénzeszközöket hitelintézeti lekötés és nyílt befektetési alap útján hasznosíthatja.

19. Az előírások szerint a tartalék felhasználásáról a Társulási Tanács dönt. Az általános tartalék az évközi működési és fejlesztési többletigények finanszírozására, vis maior helyzetek megoldására, valamint az elmaradt bevételek pótlására szolgál.

1. A költségvetési határozat módosítását a következő évi költségvetés első fordulós tárgyalásával egy időben (december 31-i hatállyal) kell végrehajtani.
2. A közalkalmazottak jogállásáról szóló 1992. évi XXXIII. törvény 79/A. § (2) bekezdésében foglaltakra figyelemmel a 2021. évre **1.000.- Ft/hó/fő** bankszámla-hozzájárulást (a továbbiakban: hozzájárulás) biztosít a társulás által fenntartott (Gondozási Központ Bátaszék) intézménynél ténylegesen munkaviszonyban álló (munkát végző) közalkalmazottak részére. Amennyiben a közalkalmazott legalább egy munkanapot állományban volt, a teljes havi összeg jár neki az adott hónapra.
3. A tárgyévi hozzájárulás összegét a tényleges munkavégzéssel eltöltött időtartammal arányosan kell megállapítani.
4. A hozzájárulás kifizetésére egy összegben, a tárgyév december 10. napjáig kerül sor.

**IV. A költségvetés végrehajtásának ellenőrzése**

1. A társulás és költségvetési szerve ellenőrzése a belső kontrollrendszer keretében valósul meg, melynek létrehozásáért, működtetésért és tovább-fejlesztéséért az társulás esetében a jegyző, az intézmények esetében az intézményvezető felelős.

2. A társulás a belső ellenőrzés kialakításáról külső szakértő bevonása útján gondoskodik. A megfelelő működtetésről és a függetlenség biztosításáról a jegyző köteles gondoskodni.

# V. Záró rendelkezések

1. Ez a költségvetési határozat az elfogadása napján lép hatályba, de rendelkezéseit *2021. január 1-től* kell alkalmazni.
2. A Társulási Tanács egyúttal a társulás 2020. évi költségvetéséről szóló 1/2020.(II.13.) TT határozatát hatályon kívül helyezi.

|  |  |
| --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_ |
| **elnök** | **jegyző** |

*Határidő:* 2021. február 15.

*Felelős:* Kondriczné dr. Varga Erzsébet jegyző

(a határozat megküldéséért)

*Határozatról értesül:* érintett önk.-ok polgármesterei

Bátaszéki KÖH pénzügyi iroda

irattár